OBH 8768/1997.
Az állampolgári jogok országgyűlési biztosa általános helyettesének jelentése
Ügyintéző: Dr. Rétai István

Az eljárás megindítása

K. S. panaszos  azért  fordult  az  állampolgári jogok országgyűlési biztosához, mert saját felesége és gyermekei fenyegetettsége olyan súlyossá vált, hogy lakhelyét el kellett elhagyni. A rendőrség többszöri bejelentése ellenére sem intézkedett, rendőri intézkedés nem történt.

A panasz szerint feleségét, gyermekeit, őt naponta megverték. 

Az Alkotmány 2. §. (1) bekezdésében deklarált jogállamiságból fakadó jogbiztonság sérelmének gyanúja miatt indult vizsgálat.

A megállapított tényállás és a megtett intézkedések

1997. augusztus 24-én 21 órakor a Komlói Rendőrkapitányság ügyelet vezetője utasítására a szolgálatos rendőrjárőr intézkedést kezdeményezett K. R. bejelentésére, mert ismert személyek megtámadták. A rendőrjárőr az intézkedést lefolytatta, jelentést készített és a sértetteket felszólította a feljelentés megtételére.

Az ügyben az 1993. évi LIX. törvény 18. §. (2) bekezdésére figyelemmel felvilágosítást és iratok megküldését kértük a Komlói Városi Rendőrkapitányság vezetőjétől. 
A kapott felvilágosítás, a helyszínen intézkedő rendőrök jelentései, az 1203/1997. Bü. számon keletkezett rendőri jelentés és B. G. pécsváradi lakos feljelentéséről készült jegyzőkönyv alapján elsődlegesen az állapítható meg, hogy 1997. augusztus 24-én 21 óra körüli időben K. A . rokonsága a pécsi úton megjelent K. A. majd B. G. lakásai előtt. Az épületeket megdobálták, a szúnyoghálókat leszaggatták, az ablakokat beverték.  Alapos a gyanú arra, hogy a cselekmény elkövetésében részt vett K. S. Pécsvárad, Gesztenyés u. 46. szám alatti lakos is. 

A nyomozást 1196/1997. Bü. szám alatt csoportosan elkövetett garázdaság (Btk. 271. §. (1) bek. és (2) bek. a./ pont) bűntette elkövetése alapos gyanúja miatt elrendelték.

1997. augusztus 26-án állampolgári bejelentés alapján rendőri intézkedés történt Pécsvárad, Dózsa Gy. utcai orvosi rendelő előtt, ahol az elsődleges adatok szerint 10-15 fős csoport verekedett. A verekedők Pécsvárad két olyan családjának tagjai, akik rossz viszonyban vannak egymással. 

A verekedés során K. J-né kettős koponyacsont-törést, K. J. jobb kezén a kézfejen csonttörést szenvedett, jobb hüvelykujját majdnem teljesen levágták. 

Az ügyben a helyszínen intézkedő V. J. r. hdgy. feljelentésére csoportosan elkövetett garázdaság, súlyos testi sértés (Btk. 170. §. (2) bek.) elkövetése alapos gyanúja miatt a nyomozást elrendelték.

K. A., Sz. R., és K. G. 1997. augusztus 26-tól 1997. augusztus 19-ig őrizetben, K. A. és Sz. R. 1997. augusztus 29-től előzetes letartóztatásban vannak. 

A nyomozás az 1196/1997. Bü.  és az 1203/1997. Bü. számú ügyekben folyamatban van.
 
A vizsgálat megállapításai

A Komlói Városi Rendőrkapitányság eljárása során az elvárható intézkedéseket végrehajtotta. A bizonyításhoz szükséges orvosi látleleteket beszerezte és más nyomozati intézkedéseket foganatosított. 

A bűncselekmény elkövetésével alaposan gyanúsítható személyek előzetes letartóztatását elrendelte. 

A két család régóta haragos viszonyban áll egymással, kisebb összetűzések folyamatosan előfordulnak közöttük. Panasz esetén azonban a rendőrség a törvényes kereteken belül a szükséges intézkedéseket minden esetben megtette, és a jövőben is megteszi. 

A Magyar Köztársaság Alkotmánya 2. §. (1) bekezdésében deklarált jogállamiságból fakadó jogbiztonság követelményei nem sérültek. 

A rendőrség a hatályos jogszabályoknak megfelelően járt el. Mulasztást nem követett el. 

Az Alkotmány 57. §. (5) bekezdésében deklarált jogorvoslathoz való jogosultságot folyamatosan biztosítják. 

Sz. R. előzetes letartóztatását, mert a fogvatartás feltételei megszűntek, 1997. október 26-án megszüntették.

Megállapítható, hogy a rendőri intézkedésekkor, az elrendelt nyomozásokat követően a nyomozóhatóság törvényt nem sértett, mulasztást nem követett el. 

A  nyomozás folyamatban van, ezért további intézkedés megtétele nem indokolt. 

Budapest, 1997.

Dr. Polt Péter